 कमलेश र अविनाश विजेता
पोखरा रंगशालामा जारी आईटीएफ सिनियर सर्किट–२ टेनिसको ३५ वर्षमाथिको डबल्समा भारतका कमलेश शुक्ला र अविनाश कुँवरको जोडी च्याम्पियन भएको छ ।
लेखनाथ — पोखरा रंगशालामा जारी आईटीएफ सिनियर सर्किट–२ टेनिसको ३५ वर्षमाथिको डबल्समा भारतका कमलेश शुक्ला र अविनाश कुँवरको जोडी च्याम्पियन भएको छ । बिहीबार उनीहरूले भारतकै दिलीप मोहन्ती र स्वर्णदीप सिंह ढोंढीलाई ३–६, ६–४, १०–८ को कठिन सेटमा हराउँदै उपाधि जिते । ४५ वर्षमाथि डबल्सतर्फको उपाधि भारतका नारायण मूर्ति र हतिन्द्र पानवरको जोडीले जितेको छ । उनीहरूले फाइनलमा नेपालका विनोद कायस्थ र भारतका विनोद सेठको जोडीलाई ६–१, ६–२ को सोझो सेटमा हराए । एकलको फाइनल आजएकलतर्फको फाइनल शुक्रबार हुनेछ । बिहीबार बिहानैदेखि वर्षा भएकाले खेल रोकिएको आयोजकले जनाएको छ । शुक्रबार ३५ वर्षमाथि एकल उपाधिलाई भारतीय खेलाडीद्वय दिलीप मोहन्ती र कमलेश गुप्ता भिड्ने छन् । ४५ वर्षमाथि एकलमा विनोद सेठ र नारायण मूर्तिबीच फाइनल हुनेछ । दुवै भारतीय हुन् । ५५ वर्षमाथि एकलमा नेपालका मनोज राणाले भारतका पुनीतकुमार गुप्ताविरुद्ध प्रतिस्पर्धा गर्नेछन् ।